再用前韵
作者：蘇軾
朝代：宋

paragraphs: 羅浮山下梅花村，玉雪爲骨冰爲魂。
紛紛初疑月挂樹，耿耿獨與參橫昏。
先生索居江海上，悄如病鶴棲荒園。
天香國艷肯相顧，知我酒熟詩清溫。
蓬萊宮中花鳥使，綠衣倒挂扶桑暾。
抱叢窺我方醉卧，故遣啄木先敲門。
麻姑過君急掃灑，鳥能歌舞花能言。
酒醒人散山寂寂，惟有落蕊黏空樽。